50 Jaar gelede in Die Burger | 11 Julie 1968 | Netwerk24
50 Jaar gelede in Die Burger | 11 Julie 1968
Grootste Afrika-dam: Die kontrak vir die bou van die eerste fase van die reusagtige Cahora Bassa-projek in Mosambiek – die grootse hidro-elektriese damplan in Afrika – is voorlopig toegeken aan ’n konsortium bestaande uit firmas van Frankryk, Suid-Afrika, Swede en Wes-Duitsland, berig Sapa uit Lissabon. Hierdie fase sal R101 miljoen kos. Die onderneming pas in by die beleid van dié van ekonomiese samewerking in Suider-Afrika, het mnr. Jan Haak, Minister van Ekonomiese Sake, gister gesê.
Rooi set misluk: Die Internasionale Tennis­federasie (I.T.F.) het gister ’n Russiese voorstel verwerp waarin gevra is dat Suid-Afrika “op grond van sy rassediskriminasie in sport” uit die federasie gesit word. ’n Poolse voorstel, wat daarop gemik was om Suid-Afrika uit die Davisbeker-kompetisie te kry, het ook misluk omdat hierdie kompetisie nie onder die beheer van die I.T.F. val nie.
SA jag voor: Die Suid-Afrikaanse seiljag Stormvogel, met mnr. C. Bruynzeel van Stellenbosch aan die stuur, het gister nog voorgeloop in die Transatlantiese wedvaart van Bermuda na Travemünde.
Hulle doen Bond na: Sedert die koms van die spioenasieprent met die selfversekerde James Bond as die spioen, het talle rolprentmakers al die goudmyn ontgin en in meer as een opsig uitgebuit – soos die nuwe rolprent Danger Point. Gaan kyk na hierdie rolprent as u niks anders as verstrooiing in die bioskoop soek nie.
Daggasmous gevonnis: ’n Sewentigjarige Kleurlingvrou, Kretjie Lombaard, is gister in die Paarl tot R400 boete of 18 maande tronkstraf gevonnis nadat sy met 9 pond dagga betrap was.
Bomwerpers verwilder: ’n Lid van die Amerikaanse geheime diens het gister ’n waarskuwende skoot op twee Negers geskiet nadat hy hulle met brandbomme naby die huis van Ronald
Reagan, goewerneur van Kalifornië, betrap het.
Vrystater trou met Japanner: ’n Jong Vrystater wat met ’n Rhodes-beurs aan die Universiteit van Oxford gaan studeer het, gaan op 30 Augustus daar met ’n Japanse meisie trou. Hy is mnr. R.P.G. Steven van Bloemfontein, en sy aanstaande bruid is mej. Tsjikoesa Kimoera, wat aan dieselfde universiteit studeer.